Offentliggørelse af meddelelse om godkendelse af en standardændring af varespecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2021/C 83/08)

Denne meddelelse offentliggøres i overensstemmelse med artikel 17, stk. 5, i Kommissionens delegerede forordning (EU) 2019/33 (1).

MEDDELELSE AF EN STANDARDÆNDRING TIL ÆNDRING AF ENHEDSDOKUMENTET

»COSTIÈRES DE NÎMES«

PDO-FR-A0161-AM01

Meddelelsesdato: 8. december 2020

BESKRIVELSE AF OG BEGRUNDELSE FOR DEN VEDTAGNE ÆNDRING

1. Vinstoksorter

Vinstoksorternes ensartethed bedømmes, for hver farve vin, ud fra samtlige parceller knyttet til produktionen af BOB-vinen »Costières de Nîmes«.

Den faglige interesseorganisation (Organisme de Défense et de Gestion) for den beskyttede oprindelsesbetegnelse ønsker at introducere en ordning for mindre vinproducenter, som ikke kan leve op til reglerne for andelen af vinstoksorter på vinmarkerne. Med undtagelse af reglerne for andelen af hvide druesorter i rosévin, som er fastsat i varespecifikationen, gælder reglerne for andelen således ikke for producenter af druer, der ikke fremstiller vin af produktionen, og som dyrker et samlet areal (alle farver sammenlagt) i det afgrænsede parcelområde på under 1,5 hektar til den kontrollerede oprindelsesbetegnelse »Costières de Nîmes«.

2. Dyrkning af vinmarkerne

For at bevare de kendetegn ved jorden, der er et grundlæggende element i området, indføres andre dyrkningsmetoder kendetegnet ved miljøvenlige landbrugsforanstaltninger:

— Kemisk og maskinel ukrudtsbekæmpelse af foragre er forbudt.

— Fuld kemisk ukrudtsbekæmpelse af parcellen er forbudt.

— Tilførsel af syntetisk, mineralsk kvælstof er begrænset til 30 enheder pr. hektar og pr. år.

— Tildækning af beplantningen med plastik er forbudt.

3. Analysestandarder for rosévin

Farveintensiteten for rosévin er ændret, og farveintensitetsværdien må højst være 2. Den nedre grænse for farveintensiteten på 0,5 slettes, så det bliver tilladt at fremstille lysere rosévin, som svarer til den vin, forbrugerne forventer, og som samtidig lever op til profilen for BOB-vine.

4. Overgangsforanstaltninger

Overgangsforanstaltninger, som er udløbet, slettes. Det drejer sig om bestemmelser vedrørende en tidsplan for indførelse af reglerne for vinstoksorter og den gennemsnitlige maksimale tæthed på parcellen. Tidsplanen frem til høsten i 2018 er nu udløbet.

ENHEDSDOKUMENT

1. Produktbetegnelse

Costières de Nîmes

2. Type af geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen(e)

Rødvine

Vine med betegnelsen »Costières de Nîmes« er ikkemousserende rødvine, rosévine og hvidvine.

For så vidt angår rødvin er æblesyreindholdet på højst 0,4 gram pr. liter ved aftapning.

— Vinen har ved aftapning et gæringsdygtigt sukkerindhold (glukose + fruktose) med højst følgende værdier: — Rødvin (med et naturligt alkoholindhold udtrykt i volumen på højst 14 %): 3 g/l — Rødvin (med et naturligt alkoholindhold udtrykt i volumen på over 14 %): 4 g/l

— Vinene har et naturligt alkoholindhold i volumen på mindst 11,5 %.

— Rødvinene har efter æble-mælkesyregæring en ændret farveintensitet på mindst 6.

— Det samlede syreindhold og indhold af flygtig syre for rødvin skal overholde fællesskabsbestemmelserne.

— Rødvinene fremstilles primært på druesorterne Grenache noir N, Mourvèdre N og Syrah N.

Rødvine, som primært er fremstillet på druesorterne Grenache N og Syrah N, er først og fremmest vin baseret på producenternes knowhow. Når vinene er unge, er de kendetegnet ved aromaer af røde frugter, og de besidder et gennemsnitligt lagringspotentiale med aromaer, der udvikler sig til noter af krydderier og urter. De er elegante, men med struktur og balance, og tilhører den store familie af vine fra Rhône-dalen.

Generelle analytiske egenskaber Samlet maksimalt alkoholindhold (i % vol.): Minimumsalkoholindhold (i % vol.): Minimumssyreindhold: Maksimalt indhold af flygtig syre (i mEq/l): Maksimalt indhold af svovldioxid (i mg/l): 140

Rosévine

— Vinene har et naturligt alkoholindhold i volumen på mindst 11,5 %.

— Vinen har ved aftapning et gæringsdygtigt sukkerindhold (glukose + fruktose) med højst følgende værdier: 4 g/l

— Rosévinene har en ændret farveintensitet på højst 2.

— Ud over standarderne for flygtig syre og svovldioxid følger de øvrige analysekriterier fællesskabsbestemmelserne.

— Rosévinene fremstilles primært på druesorterne Grenache noir N, Mourvèdre N og Syrah N.

Rosévinene har generelt en intens farve og er meget friske, samtidig med at de er fyldige med en lang, aromatisk eftersmag. De byder på aromaer af små, røde frugter og tørrede frugter.

Generelle analytiske egenskaber Samlet maksimalt alkoholindhold (i % vol.): Minimumsalkoholindhold (i % vol.): Minimumssyreindhold: Maksimalt indhold af flygtig syre (i mEq/l): 14,28 Maksimalt indhold af svovldioxid (i mg/l): 180

Hvidvine

— Vinene har et naturligt alkoholindhold i volumen på mindst 11,5 %.

— Vinen har ved aftapning et gæringsdygtigt sukkerindhold (glukose + fruktose) med højst følgende værdier: 4 g/l

— Ud over standarderne for flygtig syre og svovldioxid følger de øvrige analysekriterier fællesskabsbestemmelserne.

— Hvidvinene er primært fremstillet på druesorterne Grenache blanc B, Marsanne B og Roussanne B. De er afbalancerede med en god friskhed, og de besidder aromaer af blomster, især hvide blomster, og frugt, især citrusfrugter og frugter med hvidt frugtkød. Generelle analytiske egenskaber Samlet maksimalt alkoholindhold (i % vol.): Minimumsalkoholindhold (i % vol.): Minimumssyreindhold: Maksimalt indhold af flygtig syre (i mEq/l): 14,28 Maksimalt indhold af svovldioxid (i mg/l): 180

5. Vinfremstillingspraksis

a. Særlige ønologiske fremgangsmåder

Dyrkningspraksis

Beplantningstætheden er mindst 4 000 vinstokke pr. hektar. På disse vinmarker må afstanden mellem rækkerne ikke overstige 2,50 meter, og afstanden mellem vinstokkene i en planterække må ikke være under 0,80 meter.

Hver stok har et areal på højst 2,5 kvadratmeter. Dette areal opnås ved at gange afstanden mellem rækkerne med afstanden mellem stokkene.

— Vinstokkene beskæres før den 1. maj.

— Vinstokkene beskæres med kort sporebeskæring med højst seks grene pr. vinstok. Hver gren har højst to skud. Vinstokke, der er beskåret efter Royat-metoden, kan beskæres med højst ti grene pr. stok. Hver gren har kun ét skud.

— Druesorterne Syrah N og Viognier B kan beskæres med enkel Guyot-beskæring med højst ti skud pr. vinstok, heraf højst seks skud på den lange stamme og en eller to grene med højst to skud.

Kunstvanding kan tillades.

Væsentlig ønologisk fremgangsmåde

Til fremstilling af rosévine er anvendelsen af kul til ønologisk brug, alene eller blandet i præparater, forbudt.

Foruden ovennævnte bestemmelse skal vinen hvad angår ønologisk fremgangsmåde opfylde de krav, der er fastsat på EU-plan og i den franske lov om landbrug og fiskeri (»code rural et de la pêche maritime«).

b. Maksimumsudbytte

rødvin og rosévin

66 hektoliter pr. hektar

hvidvin

70 hektoliter pr. hektar

6. Afgrænset geografisk område

Høst af druer, vinfremstilling og -forarbejdning finder sted i følgende kommuner i departementet Gard: Aubord, Beaucaire, Beauvoisin, Bellegarde, Bernis, Bezouce, Bouillargues, Le Cailar, Caissargues, Garons, Générac, Jonquières-Saint-Vincent, Lédenon, Manduel, Meynes, Milhaud, Nîmes, Redessan, Rodilhan, Saint-Gilles, Sernhac, Uchaud, Vauvert, Vestric-et-Candiac.

7. Primær(e) druesort(er)

Grenache N

Grenache blanc B

Marsanne B

Mourvèdre N - Monastrell

Roussanne B

Syrah N - Shiraz

8. Beskrivelse af tilknytningen

Oplysninger om det geografiske område

»La costière«, som det geografiske område med den kontrollerede oprindelsesbetegnelse »Costières de Nîmes« ligger på, er en geografisk betegnelse for et stenet, indimellem bakket, plateau, som mod nordvest er afgrænset af Vistrenque (lavning ved Nîmes fulgt af Le Vistre), mod øst af sletterne ved Gardon og Rhône og mod syd af Camargue-sletten. Dette plateau med en række små bakker strækker sig fra nordøst til sydvest over 40 km og er ca. 15 km i bredden. Det geografiske område er således afgrænset til 24 kommuner i departementet Gard.

Middelhavsklimaet indebærer mange solskinstimer om året med et gennemsnit på 2 700 timer samt en periode med let tørke om sommeren. Dette klima påvirkes af mistralen (nordenvind, der er kold, tør og ofte kraftig), der blæser fra Rhône-dalen, men nyder godt af de friske havbriser fra Camargue, der ligger tæt på. De blæser ind over bakkekammen som følge af luftstrømmen relateret til den opstigende luft, som bliver opvarmet af den stenholdige jord. Den afdæmpede effekt af disse briser øger temperaturudsvingene mellem dag og nat.

I slutningen af tertiærtiden og i starten af kvartærtiden løb der igennem Rhône-bassinet kraftige floder, som trak en betydelig mængde materiale med sig, der nu kan ses som lag af rullesten i en rød, sandet lerjord. Dette højtliggende og gamle jordlag, der danner grundlaget for »la costière«, gør området unikt på trods af dets størrelse og har givet det betegnelsen »den største villafrankiske terrasse i Europa«. Jorden er ikke særligt dyb, meget stenholdig, lidt rødlig efter vandringen af lerjorden og har afstrømningsvand. Den sikrer en god og ikke for stor vandtilførsel og bliver hurtigt varm.

Oplysninger om produkternes kvalitet og kendetegn

I 1920'erne oprettede producenterne en organisation for at definere produktionsområdet for »vin de Costières«. Det førte i juli 1942 til, at man søgte anerkendelse som vin af høj kvalitet med oprindelsesbetegnelse og i 1986 som kontrolleret oprindelsesbetegnelse. I første omgang blev vinen anerkendt under navnet »Costières du Gard« og fra 1989 under navnet »Costières de Nîmes«, som genoptog terminologien om bakkekammen, der udgør grundlaget for det geografiske område.

Vindistriktet ligger i den sydligste del af overgangen mellem Languedoc og Rhône-dalen og dækker et areal på cirka 4 500 hektar. Det har en gennemsnitlig produktion på 220 000 hektoliter, som fordeler sig på rødvin (55 % af produktionen), rosévin (40 % af produktionen) og i mindre grad på hvidvin. Vinene bliver produceret af 15 vinkooperativer og cirka 100 private vinproducenter.

En fjerdedel af mængden bliver solgt til udlandet, heraf næsten halvdelen uden for EU, især til Canada.

Årsagssammenhæng

Området »la costière« er kendetegnet ved en unik historisk og geografisk situation og er et overgangsområde mellem Languedoc og Provence, to vigtige hjemsteder for vinkultur. Området er afgrænset af byer fyldt med historie og kultur: Nîmes, Beaucaire og Saint-Gilles. Vinmarkerne ligger ved foden af urgoniske bjergkamme og er forankret på en terrasse fra overgangsperioden mellem tertiær- og kvartærtiden, og området har alle de elementer, der gør det muligt for producenterne at fremhæve en original produktion baseret på traditionel knowhow og omhyggelig optimering af vinenes kvalitet.

De naturlige faktorer, der bliver udnyttet i denne produktion, besidder egenskaber, som afspejles i potentialet for vinhøsten. Vinproducenterne beskytter dem, ikke mindst gennem reglerne for høst og transport af høsten, som er fastsat i varespecifikationen.

De præcist afgrænsede parceller til druehøst ligger på plateauet, hvor jorden består af skærver fra overgangsperioden mellem tertiær- og kvartærtiden, som lokalt kaldes »gress«, blandet med sand. Disse parceller har optimale dræningsforhold og optimeret vandføring på grund af det lerholdige jordlag, lokalt kaldet »gapan«, som holder på vandet i dybden. Dermed undgår man, at modningen går i stå i de tørre og varme perioder om sommeren.

Laget af sten, som nogle gange er multimetrisk, oplagrer varmen fra dagtimerne og afgiver den igen om natten. Stigningen i døgntemperaturen skaber et termisk differentiale, som forstærker varmestrømningens effekt og tiltrækker havbriser fra Camargue. Det karakteristiske klima i det geografiske område og de øgede temperaturudsving bevarer friskheden og den aromatiske kompleksitet, mens det tørre og varme sommerklima sikrer en god modning af druerne. Samlet set fremmer disse naturlige faktorer sammen med mistralen, som sikrer en høj koncentration af sukker i druerne og begrænser udviklingen af svampesygdomme, en vedvarende vinproduktion i det geografiske område.

Producenterne støtter sig til et omhyggeligt afgrænset parcelområde og en traditionel og veludviklet vinstokbestand. Herved bevarer de produktionens originalitet gennem deling af fælles viden, samtidig med at der er plads til individuelle udtryk.

I forsøget på at forbedre vinenes image ved at beskytte det geografiske område og fortælle om kvaliteten af deres knowhow og området, i forsøget på at forvalte levevilkårene med en vilje til at gøre landskabet til et udviklings- og forbedringsværktøj for området, i forsøget på at bevare de naturlige ressourcer og fastholde mangfoldigheden af flora og fauna har de relevante parter indført »Charte paysagère et environnementale« (charter for landskab og miljø), som er underskrevet den 5. juli 2007 og anerkendt i «Charte internationale de Fontevraud« i marts 2009.

9. Andre vigtige betingelser (emballering, mærkning, andre krav)

Retlig ramme:

national lovgivning

Type supplerende betingelse:

undtagelse vedrørende produktionen i det afgrænsede geografiske område

Beskrivelse af betingelsen:

Det område i umiddelbar nærhed, som er genstand for undtagelsen vedrørende fremstilling og forarbejdning af vin, består af området i følgende kommuner:

— departementet Bouches-du-Rhône: Arles, Saintes-Maries-de-la-Mer, Tarascon

— departementet Gard: Aigues-Mortes, Aigues-Vives, Aimargues, Boissières, Cabrières, Calmette, Caveirac, Clarensac, Codognan, Collias, Comps, Dions, Estezargues, Fournès, Fourques, Gajan, Langlade, Marguerittes, Montfrin, Nages-et-Solorgues, Parignargues, Poulx, Remoulins, Rouvière, Sainte-Anastasie, Saint-Bonnet-du-Gard, Saint-Gervasy, Saint-Hilaire d'Ozilhan, Saint-Laurent-d’Aigouze, Vergèze, Vers-Pont-du-Gard.

Retlig ramme:

national lovgivning

Type supplerende betingelse:

supplerende bestemmelser om mærkningen

Beskrivelse af betingelsen:

a) På etiketten for vine med den kontrollerede oprindelsesbetegnelse er det tilladt at angive navnet på en mindre geografisk enhed, under forudsætning af at: — det drejer sig om en navngiven matrikelregistreret lokalitet — navnet fremgår af høstanmeldelsen.

b) Den største geografiske enhed, »Vignobles de la Vallée du Rhône«, kan fremgå af etiketten på vin med kontrolleret oprindelsesbetegnelse i henhold til betingelserne angivet i aftalen, der er indgået mellem de forskellige relevante kontrolorganer.

Link til produktspecifikationen

http://info.agriculture.gouv.fr/gedei/site/bo-agri/document_administratif-30696315-75fd-4fdf-9d25-7274e3e529db

(1) EUT L 9 af 11.1.2019, s. 2.